Predkladacia správa

V materiáli je navrhnuté zrušenie úlohy B. 3 uznesenia vlády SR č. 1194/2001 – t. j. vypracovanie „Koncepcie komplexnej podpory rozvoja infraštruktúry výskumu a vývoja (s využitím rozpočtových zdrojov, mimorozpočtových zdrojov a zdrojov EÚ) a jej efektívneho využívania ako súčasť Koncepcie štátnej vednej a technickej politiky do roku 2005“ v termíne máj 2002.

 Dôvodom zrušenia tejto úlohy je prelínanie sa obsahovej náplne predmetu plnenia uznesenia s materiálmi, ktoré Ministerstvo školstva SR vypracúva v oblasti vedy a techniky do roku 2005 až 2010, na základe uvedených uznesení vlády SR, t. j.
a)	so štátnym programom výskumu a vývoja „Komplexné riešenie podpory a efektívneho využívania infraštruktúry  výskumu a vývoja“, ktorý sa pripravuje na predloženie do vlády SR ( v termíne do 15. júla 2002) ako rozpracovanie programových smerov výskumu a vývoja obsiahnutých v Koncepcii štátnej vednej a technickej politiky do r. 2005 na štátne programy výskumu a vývoja ( uznesenie vlády SR č. 724/2000, bod B.2),
b)	s aktualizáciou „Koncepcie štátnej vednej a technickej politiky do r. 2005“. Vypracovanie novej Koncepcie štátnej vednej a technickej politiky do r. 2010 vyplýva z uznesenia vlády SR č. 724/2000, bod B.7,
c)	s vypracovaním „Prognózy rozvoja a využívania  vedy a techniky v Slovenskej republike do roku 2015“, ktorá je pripravená ako tematický štátny program výskumu a vývoja (uznesenie vlády SR č. 40/2002 bod C.1). Prognóza bude slúžiť ako východiskový materiál pre vypracovanie Koncepcie štátnej vednej a technickej politiky do r. 2010.

Nebolo by efektívne a účelné, aby sa materiál z uznesenia vlády SR č. 1194/2001, bod B.3 vypracovával duplicitne, resp. sólo mimo súboru uvádzaných dokumentov. V súčasnosti pripravovaný štátny program „Komplexné riešenie podpory a efektívneho využívania infraštruktúry  výskumu a vývoja“, vypracovaný Radou štátneho programu zriadenou Ministerstvom školstva SR v súlade so zákonom č. 132/2002 Z. z. o vede a technike v plnej miere obsiahne predmetnú problematiku v období do r. 2005.

Materiál bol predložený na pripomienkové konanie. V pripomienkovom konaní bolo vznesených 5 pripomienok – MH SR (1), MF SR (3) a Úrad vlády SR – odbor vládnej agendy (1), z toho len 1 pripomienka bola neakceptovaná (MH SR). MH SR po vzájomnom prerokovaní ustúpilo zo svojho stanoviska a netrvá na svojich pripomienkach. 

Na základe uvedeného sa materiál predkladá do vlády SR ako bezrozporný. Po prerokovaní vládou SR sa iným orgánom nepredkladá.